Gru-ongeluk in Oos-Kaap eis mans, veeŉ Brand het ná die ongeluk uitgebreek. (Foto: Port Elizabeth Traffic Updates/Facebook) Drie mans is Woensdag in ŉ kop-aan-kop-botsing tussen twee vragmotors in die Oos-Kaap oorlede en een man is ernstig beseer. Volgens Unathi Binqose, woordvoerder van die LUR vir vervoer, veiligheid en skakeling in die Oos-Kaap, het die twee vragmotors op die N10 naby die Olifantskoppas gebots. Een van die vragmotors het ŉ vrag vee vervoer. ŉ Brand het kort ná die botsing uitgebreek en sowat 14 beeste het in die vlamme omgekom. “Reddingspersoneel en owerhede kon daarin slaag om van die beeste van die trok te bevry, maar sommige beeste het ernstige beserings opgedoen,” sê Binqose. Die medebestuurder van een van die vragmotors het die ongeluk oorleef. Hy is na ŉ hospitaal in Somerset-Oos geneem waar hy tans behandel word vir ernstige beserings en matige brandwonde. Hy is egter steeds in ŉ kritieke toestand. “Motoriste word gewaarsku dat daar moontlike vertragings op die N10 naby die Olifantskoppas sal wees, aangesien wrakstukke steeds van die ongelukstoneel verwyder word.”